Atacurile cu drone efectuate de ucraineni în prima parte a acestei săptămâni au afectat 12 la sută din capacitatea de rafinare a petrolului în Rusia, constată Bloomberg.
Zeci de drone ucrainene au vizat în noaptea de marți spre miercuri și miercuri dimineață mai multe regiuni, dar şi importante situri energetice din Rusia. Ministerul rus al Apărării a evocat doborârea a 65 de drone inamice într-o nouă tentativă șubredă de a da impresia că ține situația sub control.
Totuși, guvernatorul regiunii Riazan, Pavel Malkov, a recunoscut chiar în dimineața zilei de miercuri că una dintre drone a lovit la rafinăria locală Rosneft PJSC și a provocat un incendiu. Este vorba de una dintre cele mai mari rafinării de petrol din Rusia, notează Bloomberg.
În afară de rafinăria de petrol din Riazan, drone lansate de ucraineni au lovit miercuri rafinăria din Novoșahtinsk, regiunea Rostov, și marți rafinăria Lukoil PJSC Norsi din regiunea Nijni Novogorod. Cele trei instalații rafinează 12 la sută din producția de petrol a Rusiei, precizează sursa citată.
Începând din vara anului trecut, armata ucraineană şi-a înmulţit atacurile cu drone împotriva Rusiei, lovind din ce în ce mai adânc în teritoriul inamic. Chiar dacă majoritatea acestor aparate de zbor fără pilot sunt doborâte, ţinte, în special energetice şi industriale, sunt lovite în mod regulat, chiar și la mai bine de 1.000 de kilometri de câmpul de război din Ucraina.